b"\n_START_ARTICLE_\nCentre de Serveis Cient\xc3\xadfics i Acad\xc3\xa8mics de Catalunya\n_START_SECTION_\nEstructura i funcionament\n_START_PARAGRAPH_\nEl CESCA disposava de diversos \xc3\xb2rgans de govern als quals, conjuntament amb el seu director, els corresponia la representaci\xc3\xb3, la direcci\xc3\xb3 i l\xe2\x80\x99administraci\xc3\xb3 del Consorci. A m\xc3\xa9s, tamb\xc3\xa9 comptava amb diversos \xc3\xb2rgans assessors per assegurar el seu bon funcionament.\n_START_SECTION_\nHist\xc3\xb2ria\n_START_PARAGRAPH_\nEl CESCA va ser creat amb l'objectiu de compartir una infraestructura de c\xc3\xa0lcul d'altes prestacions que la comunitat cientificot\xc3\xa8cnica necessitava per desenvolupar la seva recerca en diverses \xc3\xa0rees de coneixement, com ara la qu\xc3\xadmica te\xc3\xb2rica, la meteorologia o l'astrof\xc3\xadsica. Aquest servei es va comen\xc3\xa7ar a prestar amb un IBM 3090 i un Cray X-MP. M\xc3\xa9s tard, i per al camp de les ci\xc3\xa8ncies de la vida, es va crear un servei de cerca de farmac\xc3\xb2fors._NEWLINE_Els serveis del CESCA es van estendre a les comunicacions, i l'any 1993 es va crear l'Anella Cient\xc3\xadfica, una xarxa de transmissi\xc3\xb3 de dades d'alta velocitat que va ser pionera a Europa. Aquesta infraestructura connecta les institucions catalanes amb les xarxes internacionals de recerca a trav\xc3\xa9s del node de RedIRIS que, des de 1996, el CESCA ha allotjat. A m\xc3\xa9s d'acc\xc3\xa9s a internet, l'Anella Cient\xc3\xadfica proporciona nombrosos serveis de valor afegit com ara certificaci\xc3\xb3 digital (2000), videoconfer\xc3\xa8ncia i veu sobre IP (2002), seguretat (2003) i mobilitat amb Eduroam (2005)._NEWLINE_L'any 1999 es va crear el Punt Neutre d'Internet a Catalunya (CATNIX) per afavorir l'intercanvi de tr\xc3\xa0fic entre els diferents prove\xc3\xafdors d'internet. Els promotors del CATNIX van demanar al CESCA que l'hostatg\xc3\xa9s i administr\xc3\xa9s, cosa que ha fet des d'aleshores._NEWLINE_L'any 2001 es va estr\xc3\xa8nyer la col\xc2\xb7laboraci\xc3\xb3 amb el CBUC, posant en marxa conjuntament Tesis Doctorals en Xarxa (TDX), el primer de diversos repositoris digitals creats per incrementar l'accessibilitat i la visibilitat dels continguts de les institucions que hi participen._NEWLINE_Per emfatitzar el suport i els serveis TIC que s'oferien a les universitats catalanes, m\xc3\xa9s enll\xc3\xa0 de la supercomputaci\xc3\xb3, l'any 2009 es van reformar els Estatuts del CESCA, que va passar a denominar-se Consorci Centre de Serveis Cient\xc3\xadfics i Acad\xc3\xa8mics de Catalunya. Aquest canvi va suposar tamb\xc3\xa9 la creaci\xc3\xb3 d'una s\xc3\xa8rie de serveis comuns d'administraci\xc3\xb3 electr\xc3\xb2nica: plataforma de vot, de registre telem\xc3\xa0tic d'entrada i sortida, d'arxiu i preservaci\xc3\xb3 de documents digitals."